
LĒMUMS
Ādažos, Ādažu novadā

2026. gada 27. augustā								Nr. 339

Par nekustamo īpašumu “Oši” un “Smilškalnu ielas otrais starpgabals” pieņemšanu dāvinājumā 

Ādažu novada pašvaldības dome izskatīja SIA “Baltex nami”, reģ. Nr. 40103911706, juridiskā adrese: Avotu iela 54-3, Rīga, LV-1009, valdes locekļa Imanta Naumaņa (turpmāk – Iesniedzējs) 13.03.2026. iesniegumu (reģ. Nr. ĀNP/1-11-1/26/1608) un 03.08.2026. papildus sniegto informāciju iesniegumam (reģ. Nr. ĀNP/1-11-1/2/4496), kurā izteikts lūgums pašvaldībai pieņemt  dāvinājumā nekustamos īpašumus “Oši”, Divezeri, Ādažu pag., Ādažu nov., kas sastāv no zemes vienības ar kadastra apzīmējumu 8044 001 0206 un platību 260 m2 un “Smilškalnu ielas otrais starpgabals”, Divezeri, Ādažu pag., Ādažu nov., kas sastāv no zemes vienības ar kadastra apzīmējumu 8044 001 0231 un platību 0,0575 ha (turpmāk kopā - Īpašumi) un pieņemt lēmumu par Īpašumu pārņemšanu pašvaldības īpašumā. 
Izvērtējot pašvaldības rīcībā esošo informāciju un ar lietu saistītos apstākļus, tika konstatēts:
1. [bookmark: _Hlk104563058][bookmark: _Hlk104563815]Iesniedzēja īpašuma tiesība uz Īpašumiem nostiprināta Rīgas rajona tiesas Ādažu pagasta zemesgrāmatas nodalījumā Nr. 100000599479 un Nr. 100000957152.
2. Iesniedzējs vēlas nodot minētos Īpašumus pašvaldības īpašumā, jo minētie zemes gabali nav funkcionāli nepieciešami uzņēmuma darbības nodrošināšanai.
3. Nekustamā īpašuma valsts kadastra informācijas sistēmā Īpašumu sastāvā esošajai zemes vienībai:
3.1. ar kadastra apzīmējumu 8044 001 0206:
3.1.1. reģistrēts nekustamā īpašuma lietošanas mērķis „Zeme dzelzceļa infrastruktūras zemes nodalījuma joslā un ceļu zemes nodalījuma joslā” (kods 1101);
3.1.2. universālā kadastrālā vērtība ir 73,00 euro;
3.1.3. zemes vienība nav apbūvēta;
3.2. ar kadastra apzīmējumu 8044 001 0231:
3.2.1. reģistrēts nekustamā īpašuma lietošanas mērķis „Transporta infrastruktūras teritorija” (kods TR);
3.2.2. universālā kadastrālā vērtība 161,00 euro;
3.2.3. zemes vienība nav apbūvēta.
4. Īpašumi atrodas blakus pašvaldībai piederošām zemes vienībām. Īpašumi nav ieķīlāti, tiem nav nodibināta hipotēka, tie nav apgrūtināti ar parādiem vai citām saistībām, un attiecībā uz tiem nav noteikti aizliegumi. 
5. Saskaņā ar ierakstu “Smilškalnu ielas otrais starpgabals” zemesgrāmatas nodalījumā Nr. 100000957152 III. daļas 1.iedaļā (Lietu tiesības, kas apgrūtina nekustamu īpašumu) 1.1. nodibināts braucamā ceļa servitūts 4,5 m platumā par labu nekustamam īpašumam “Liepas”, Divezeri, Ādažu pag., Ādažu nov., un 1.2. nodibināts ceļa reālservitūts 0,003 ha platībā (ceļa platums 10 m) par labu nekustamajiem īpašumiem Smilškalnu iela 22 un Smilškalnu iela 26, Divezeri, Ādažu pag., Ādažu nov.
6. Saskaņā ar Ādažu novada teritorijas plānojumu:
6.1. zemes vienība ar kadastra apzīmējumu 8044 001 0206 atrodas Savrupmāju apbūves teritorijā DzS;
6.2. zemes vienība ar kadastra apzīmējumu 8044 001 0231 atrodas Transporta infrastruktūras teritorija, ielu sarkano līniju robežās.
7. Kārtība, kādā pašvaldība pārņem savā īpašumā ceļu vai ceļu uzturēšanai nepieciešamo zemi, ir noteikta pašvaldības domes 2023.gada 22.februāra noteikumus Nr.2 “Kārtība, kādā Ādažu novada pašvaldība pārņem dāvinājumā ceļu vai ceļu uzturēšanai nepieciešamo zemi” (turpmāk - Noteikumi).
8. Noteikumu 6. punkts nosaka, ka ceļu pārņemšanas process tiek uzsākts Noteikumu 3., 4. un 5.punktā noteiktajā kārtībā, ar nosacījumu, ka: 6.1. ceļš ir nodalīts atsevišķā īpašumā un reģistrēts zemesgrāmatā bez atsavināšanas un lietu tiesību apgrūtinājumiem.
9. Īpašuma zemes vienības ar kadastra apzīmējumu 8044 001 0231 pārņemšanas process neatbilst Noteikumu 6.1. punkta prasībām, zemesgrāmatā reģistrētas lietu tiesības, kas apgrūtina nekustamu īpašumu.
10. Īpašuma zemes vienības ar kadastra apzīmējumu 8044 001 0206 pārņemšanas process atbilst Noteikumu 6.1. punkta prasībām, jo ceļš ir nodalīts atsevišķā īpašumā un reģistrēts zemesgrāmatā bez atsavināšanas un lietu tiesību apgrūtinājumiem.
11. Pašvaldības aģentūras “Carnikavas komunālserviss” ieskatā, Īpašuma zemes vienības ar kadastra apzīmējumu 8044 001 0231, kas robežojas ar ceļu, pārņemšana nav obligāta. Zemes vienību ar kadastra apzīmējumu 8044 001 0206, kas nodrošina piekļuvi ezeram, var pārņemt.
12. Īpašumu zemes gabalu pārņemšana pašvaldības īpašumā atbilst vairākiem Ādažu novada attīstības plānošanas dokumentu mērķiem un ir nepieciešama pašvaldības autonomo funkciju izpildei:
12.1. zemes vienības ar kadastra apzīmējumu 8044 001 0206 pārņemšana ir tieši saistīta ar pašvaldības stratēģisko mērķi: nodrošināt iedzīvotājiem brīvu piekļuvi publiskajiem ūdeņiem un attīstīt rekreācijas infrastruktūru;
12.2. plānošanas dokumentos Dūņezers ir noteikts kā publiskais ūdensobjekts, kurā pašvaldībai ir pienākums nodrošināt publiskas piekļūšanas vietas un labiekārtot peldvietas;
12.3. attīstības programmā ir noteikts, ka pašvaldībai ir jācenšas iegūt īpašumā zemes pie ūdeņiem, lai ierīkotu jaunas piekļuves un atpūtas vietas, jo liela daļa piekrastes teritoriju šobrīd atrodas privātīpašumā, kas apgrūtina iedzīvotāju atpūtas iespējas;
12.4. pasākums “Ā4.1.2.1. Publisko ūdeņu piekrastes ilgtspējīga apsaimniekošana” paredz ilgtspējīgu publisko ūdeņu piekrastes apsaimniekošanu, nodrošinot iedzīvotājiem iespēju izmantot zaļo teritoriju struktūru;
12.5. zemes vienības ar kadastra apzīmējumu 8044 001 0206 pārņemšana ir  nepieciešama, lai īstenotu funkciju gādāt par teritorijas labiekārtošanu (parku, skvēru un zaļo zonu ierīkošana) un veicinātu dabas kapitāla ilgtspējīgu pārvaldību, nosakot publiskā lietošanā esoša īpašuma izmantošanas kārtību;
12.6. zemes vienības ar kadastra apzīmējumu 8044 001 0231  pārņemšana ielas sarkanajās līnijās ir pamatota ar nepieciešamību attīstīt un pārvaldīt novada transporta infrastruktūru.

13. Pašvaldību likums noteic:
13.1. 10. panta pirmās daļas 16. punkts - dome var lemt par pašvaldības nekustamā īpašuma atsavināšanu un apgrūtināšanu, kā arī par nekustamā īpašuma iegūšanu;
13.2. 73. panta ceturtā daļa - pašvaldībai ir tiesības iegūt nekustamo īpašumu, kā arī veikt citas privāttiesiskas darbības, ievērojot likumā noteikto par rīcību ar publiskas personas finanšu līdzekļiem un mantu;
13.3. 4. panta pirmās daļas 20. punkts - pašvaldības autonomā funkcija ir veicināt dabas kapitāla ilgtspējīgu pārvaldību un apsaimniekošanu.
14. No Civillikuma 1912. panta izriet, ka tiesisks darījums, ar kuru kāds aiz devības piešķir otram bez atlīdzības kādu mantisku vērtību, ir dāvinājums.
15. Ministru kabineta 27.10.2009. noteikumu Nr. 1250 “Noteikumi par valsts nodevu par īpašuma tiesību un ķīlas tiesību nostiprināšanu zemesgrāmatā” 5.3. apakšpunkts nosaka valsts nodevu par īpašuma tiesību nostiprināšanu zemesgrāmatā par katru nekustamo īpašumu šādā apmērā: īpašuma atsavināšana uz dāvinājuma līguma pamata – 3 % no nekustamā īpašuma vērtības (euro), bet ne vairāk kā 50 000 euro.
16. Zemes vienības ar kadastra apzīmējumu:
16.1. 8044 001 0206 fiskālā kadastrālā vērtība ir 35,00 euro, no tās valsts nodeva 3 % apmērā (ja tāda tiktu aprēķināta) ir 1,05 euro. Zemesgrāmatā maksājama kancelejas nodeva 13,50 euro;
16.2. 8044 001 0231 fiskālā kadastrālā vērtība ir 44,00 euro, no tās valsts nodeva 3 % apmērā (ja tāda tiktu aprēķināta) ir 1,32 euro. Zemesgrāmatā maksājama kancelejas nodeva 13,50 euro.
Pamatojoties uz Pašvaldību likuma 4. panta pirmās daļas 20. punktu, 10. panta pirmās daļas 16. un 19. punktu, 73. panta ceturto daļu, Publiskas personas finanšu līdzekļu un mantas izšķērdēšanas novēršanas likuma 3. pantu, Civillikuma 1912. pantu, kā arī domes Finanšu komitejas 19.08.2026. atzinumu, Ādažu novada pašvaldības dome
NOLEMJ:
1. Pieņemt  Ādažu novada pašvaldības īpašumā bez atlīdzības:
1.1.  nekustamo īpašumu “Oši”, Divezeri, Ādažu pag., Ādažu nov., ar kadastra numuru 8044 001 0209, kas sastāv no zemes vienības 260 m2 platībā ar kadastra apzīmējumu 8044 001 0206;
1.2.  nekustamo īpašumu “Smilškalnu ielas otrais starpgabals”, Divezeri, Ādažu pag., Ādažu nov., ar kadastra numuru 8044 001 0236, kas sastāv no zemes vienības 0,0575 ha platībā ar kadastra apzīmējumu 8044 001 0231,
līdz ar visām tiesībām un pienākumiem, noslēdzot dāvinājuma līgumu ar nekustamo īpašumu īpašnieka SIA “Baltex nami”, reģ. Nr. 40103911706, pilnvaroto personu.
2. Noteikt termiņu dāvinājuma līguma noslēgšanai – 6 (seši) mēneši, skaitot no lēmuma pieņemšanas dienas, pēc kura notecēšanas lēmums zaudē spēku.
3. Noteikt 1. punktā norādītās mantas vērtību zemes vienību ar kadastra apzīmējumu 8044 001 0206 un 8044 001 0231 fiskālās kadastrālās vērtības apmērā.
4. Pašvaldības Centrālās pārvaldes Nekustamā īpašuma nodaļai:
4.1. organizēt 1. punktā norādīto nekustamo īpašumu ierakstīšanu zemesgrāmatā uz pašvaldības vārda;
4.2. 10 darba dienu laikā pēc 4.1. apakšpunkta izpildes sagatavot parakstīšanai pieņemšanas – nodošanas aktu 1. punktā norādīto nekustamo īpašumu nodošanai pašvaldības aģentūrai „Carnikavas komunālserviss” pārvaldībā līdz ar dokumentiem, kas uz tiem attiecas.
5. Pašvaldības Centrālās pārvaldes Juridiskajai un iepirkumu nodaļai 1 (viena) mēneša laikā pēc šī lēmuma pieņemšanas sagatavot 1. punktā noteiktā dāvinājuma līguma projektu un organizēt līguma noslēgšanu.
6. Pašvaldības Centrālās pārvaldes Grāmatvedības nodaļai mēneša laikā pēc pašvaldības īpašuma tiesības uz 1. punktā noteikto nekustamo īpašumu nostiprināšanas zemesgrāmatā uzņemt dāvinājumā pieņemto mantu pašvaldības grāmatvedības bilances uzskaitē.
7. Pašvaldības izpilddirektoram parakstīt 4.2. apakšpunktā noteikto pieņemšanas – nodošanas aktu.
8. Pašvaldības izpilddirektora vietniecei veikt lēmuma izpildes kontroli.



Pašvaldības domes priekšsēdētājs							G. Miglāns

